Portal: Alternativ behandling

**Carsten Vagn-Hansen** (født 5. april 1938) er en dansk pensjonert lege som i Danmark er kjent som *Radiodoktoren*.

Vagn-Hansen fullførte sine legestudier i 1965 og begynte å praktisere som allmennlege i 1970. Han var president for *Det Internasjonale Selskap for Almen Medisin* fra 1979 til 1982.

Radio og TV
-----------

I årene 1985 til 1987 medvirket Vagn-Hansen i DR TV som TV-doktor. Han deltok også i perioden 1992 til 2005 i radioprogrammet *Spørg om sundhed* som ble sendt i Danmarks Radio. Her kunne lytterne sende inn spørsmål relatert til helse og fikk svar av legen. Programmet ble svært populært, noe som også medførte at Vagn-Hansen ble kalt Radiodoktoren. Etter at radioprogrammet ble tatt av luften ble han engasjert av TV4 i programmet *Sundhedskonsulenten*. Dette programmet gikk frem til 2009.

Etter å ha pensjonert seg fra radio og TV har Vagn-Hansen fortsatt å tilby rådgiving for privatpersoner med helserelaterte spørsmål.

Alternativ behandling
---------------------

Til tross for Vagn-Hansens popularitet hos lytterne vakte det hos Danmarks Radio bekymring for hans forkjærlighet for alternativ behandling. Senere har han også vakt oppmerksomhet for å ha advart mot bruk av cellegift i kreftbehandling og samtidig ment at naturlegemidler ga bedre overlevelse. Han har også skrevet forordet i den danske oversettelsen av boken *Cancer Is Not a Disease! — It’s A Survival Mechanism* av den tysk-amerikanske naturmedisineren Andreas Moritz. Han har også uttalt seg negativt til vaksiner og fremholdt at et sunt kosthold er bedre egnet til å bekjempe sykdommer enn vaksinasjon. Vagn-Hansen mener også at bruk av aspartam som søtningsstoff i lettbrus kan gi synsforstyrrelser og migrene.

Vagn-Hansen er fast skribent for det norske nettverksselskapet Eqology. Han har også anbefalt produkter fra nettverksselskapet LifeWave  og magnetmadrasser fra selskapet VelloFlex.

Utmerkelser
-----------

* 1988: Hippokratesmedaille für Verdienste um die Allgemeinmedizin
* 1988: Pharmacia-prisen
* 1991: Dandy-prisen
* 1992: Sundhed for Alle-prisen
* 1999: Obbekjærs Jubilæumspris
* 2002: The International Nature Medicine Honorary Price
* 2011: Life Time Achievement (Helsam)

Litteratur
----------

* *Sådan bli'r du (måske) 100*, Forlaget Hovedland, 2014, ISBN 9788770705851

Referanser
----------

1. 1 2 3  Radiodoktor synger stadig Politiken
2. 1 2 3  Fortaler for sundheden Fyens Stiftstidende
3. ↑  CV Radiodoktoren
4. ↑  Radiodoktoren Carsten Vagn-Hansen advarer imod kemo-behandling Udfordringen
5. ↑  Flere vælger alternativ kræftbehandling Ekstrabladet
6. ↑  Kræft er ikke nogen sygdom! Forlaget Hovedland
7. ↑  Fravalg af vaccination Arkivert 21. juli 2016 hos Wayback Machine. Naturli
8. ↑  Vaccination mod livmoderhalskræft HPV-virus Radiodoktoren
9. ↑  Danske leger: Lettbrus kan gi synsforstyrrelser Nettavisen
10. ↑  Eqology Magazine Nr 10 Oktober 2012 Eqology
11. ↑  Lifewave – kan energiplastre lindre smerter? Arkivert 5. januar 2016 hos Wayback Machine. Q
12. ↑  Legen uttaler seg Arkivert 29. februar 2016 hos Wayback Machine. VelloFlex
13. ↑  Pressemeddelelse Årets Lifetime Achievement 2011 Helseministeriet.dk

Eksterne lenker
---------------

* Offisielt nettsted